ນາຍພົນ Petraeus ມອບໂອນໜ້າທີ່ ໃຫ້ຜູ້ບັນຊາການເນໂຕ້ ຄົນໃໝ່
ນາຍພົນ Petraeus ມອບຕໍາແໜ່ງ ຜູ້ບັນຊາການທະຫານພັນທະມິດ ໃຫ້ຄົນໃໝ່ ທີ່ອັຟການີສຖານ
ນາຍພົນ David Petraeus ແຫ່ງສະຫະລັດ ທີ່ໄດ້ເປັນຜູ້ບັນຊາການ ກໍາລັງທັບເນໂຕ້ໃນ ອັຟການີສຖານມາເປັນເວລາ 1 ປີ ໄດ້ມອບໂອນໜ້າທີ່ຜູ້ບັນຊາການກໍາລັງພັນທະມິດນາໆ ຊາດໃຫ້ນາຍພົນ John Allen ຜູ້ຂຶ້ນດໍາລົງຕໍາແໜ່ງແທນທ່ານ ຢ່າງເປັນທາງການແລ້ວ ການໂອນອໍານາດດັ່ງກ່າວໄດ້ມີຂຶ້ນໃນພິທີທ່ີຈັດຂຶ້ນໃນນະຄອນຫລວງຄາບູລຂອງອັຟກາ ນີສຖານ ໃນວັນຈັນມື້ນີ້ ນາຍພົນ John Allen ຊຶ່ງກ່ອນໜ້ານີ້ ເປັນຮອງຫົວໜ້າກອງບັນຊາການພາກກາງຂອງ ກອງທັບສະຫະລັດ ທີ່ກໍາກັບນໍາເຂດພາກຕາເວັນອອກກາງນັ້ນ ກ່າວໃນພິທີມອບໜ້າທີ່ ໃຫ້ທ່ານນັ້ນວ່າ ທ່ານຢາກເຫັນອັຟການີສຖານຕົກຢູ່ໃນສະພາບແວດລ້ອມທີ່ປອດໄພແລະ ທຸ່ນທ່ຽງ ປາດສະຈາກພວກຫົວຮຸນແຮງແລະພວກກໍ່ການຮ້າຍ ທີ່ໄດ້ຄຸກຄາມປະເທດມາ ນັ້ນ ນາຍພົນ Petraeus ອອກຈາກອັຟການີສຖານເພື່ອມາດໍາລົງຕໍາແໜ່ງຫົວໜ້າອົງການ ສືບລັບ CIA ຂອງສະຫະລັດ ຊຶ່ງທ່ານຈະຂຶ້ນດໍາລົງຕໍາແໜ່ງແທນທ່ານ Leon Panetta ຊຶ່ງໄດ້ໄປຮັບຕໍາແໜ່ງລັດຖະມົນຕີກະຊວງປ້ອງກັນປະເທດສະຫະລັດນັ້ນ ໃນຂະນະດຽວກັນ ຄວາມຮຸນແຮງຍັງດໍາເນີນຢູ່ຕໍ່ໄປໃນອັຟການີສຖານຊຶ່ງກຸ່ມເນໂຕ້ກ່າວ ວ່າ ທະຫານຂອງຕົນ 3 ຄົນໄດ້ເສຍຊີວິດໄປໃນວັນຈັນມື້ນີ້ໃນເຫດລະເບີດຢູ່ພາກຕາເວັນ ອອກຂອງອັຟການີສຖານນັ້ນ ໃນວັນອາທິດວານນີ້ທີ່ກຸງຄາບູລ ເຈົ້າໜ້າທີ່ອັຟການີສຖານກ່າວວ່າ ທີ່ປຶກສາຂັ້ນອາວຸໂສ ທ່ານນຶ່ງຂອງປະທານາທິບໍດີ Hamid Karzai ແລະສະມາຊິກລັດຖະສະພາທ່ານນຶ່ງ ໄດ້ ເສຍຊີວິດໃນການໂຈມຕີທີ່ພວກຕາລີບານໄດ້ອ້າງເອົາຄວາມຮັບຜິດຊອບ